እኛን ምን ፍሬ ቢስ አረገን፣ ምን ወና አደረገን? ምን ባካና ደንባራ አደረገን? ምን ፍዝ አደረገን? የማንለማ የማንሰማ፣ የማናለማ የማናሰማ ለምን ሆንን ያልን እንደ ሆነ እኔ የሚታየኝ ከእነርሱ ለየት ያለው የልባችን ሁኔታ ነው፡፡ ከዚያ ኢየሱስ ከሚሉት ሰው ጋር ፍቅር “ጥቅስ” አድርጎ አልያዘንም መሰለኝ፡፡ በደግነቱ በቸርነቱ እያባበለን፣ በስሙ ጥላ ሥር መኖር ያስከብራል፤ ያተርፋል ብለን ስለምናስብ ብቻ ለየጉዳያችን ማስፈጸሚያነት ዙሪያ ዙሪያውን እንሄዳለን እንጂ የቀንና የሌሊት ሕልማችን አልሆነም፡፡ ወይም አንድ ጊዜ ወድደነው ነበር፤ እያደር ልባችንን ሌሎች እያክነፈነፉት አሁን የሺህ ወዳጆች ማጎሪያ ሆኖ ይሆናል፡፡ ወይም አንገሽግሻን የነበረች ይህች ዓለም አሁን ተቀባብታ እንደ ገና አማልላናለች፡፡
